**Návrh vlády**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 328/2002 Z.z. o sociálnom zabezpečení policajtov a vojakov**

**v znení neskorších predpisov**

 Vláda Slovenskej republiky dňa 13. októbra 2004 schválila uznesenie k návrhu rozpočtu verejnej správy na roky 2005 až 2007. V bode C.10 tohto uznesenia uložila ministrovi vnútra predložiť do 31. októbra 2004 na rokovanie vlády Slovenskej republiky návrh novely zákona č. 328/2002 Z.z. o sociálnom zabezpečení policajtov a vojakov v znení neskorších predpisov s cieľom zabezpečiť zvýšenie príjmovej časti osobitných účtov ministerstiev a iných štátnych orgánov, ktoré pôsobia v režime tohto zákona, ako aj zníženie celkových dopadov na verejné financie, ktoré vyplýva z platnej právnej úpravy.

 Na základe tejto úlohy bol vypracovaný návrh predmetného zákona, ktorý úpravami v zákone o sociálnom zabezpečení policajtov a vojakov sleduje naplnenie vyššie uvedeného cieľa.

 Na tento účel najmä novoupravuje

poberanie dávok policajtom a profesionálnym vojakom poskytovaných počas dočasnej neschopnosti na výkon štátnej služby alebo na výkon služby,

poskytovanie náhrady škody policajtovi, profesionálnemu vojakovi alebo vojakovi prípravnej služby, ktorý utrpel služobný úraz,

priznávanie, rozsah a vyplácanie výsluhového príspevku,

rozsah výsluhového dôchodku,

poskytovanie rekreačnej a kúpeľnej starostlivosti,

platenie odvodov na poistné na sociálne zabezpečenie.

Prijatie navrhovaného zákona úzko súvisí s návrhom zákona o štátnom rozpočte na rok 2005, pretože jeho cieľom je získať finančné prostriedky do príjmovej časti osobitného účtu a znížiť nároky na výdavkovú časť osobitného účtu. V prípade neprijatia navrhovanej úpravy sa zvýši deficit verejných financií, čo vyvoláva hrozbu značných hospodárskych škôd.

Vzhľadom na uvedené sa v súlade s § 89 zákona č. 350/1996 Z.z. o rokovacom poriadku Národnej rady Slovenskej republiky navrhuje, aby Národná rada Slovenskej republiky prerokovala návrh zákona, ktorým sa mení a dopĺňa zákon č. 328/2002 Z.z. o sociálnom zabezpečení policajtov a vojakov v znení neskorších predpisov v skrátenom legislatívnom konaní.